రైల్వే మంత్రిత్వ శాఖ
వైద్య ఉపకరణాల తయారీలో ప్రపంచంలోనే తొలి సమీకృత కేంద్రంగా చెప్పదగిన విశాఖపట్నం మెడ్ టెక్ జోన్  ఆవరణలో “హెల్త్ క్లౌడ్” సదుపాయాన్ని రైల్ టెల్ సంస్థ ఏర్పాటు చేసింది.
ఎ.ఎం.టి.జెడ్ ఆవరణలో ఏర్పాటైన రైల్ టెల్ “హెల్త్ క్లౌడ్”ను
జెనీవాకు చెందిన ప్రపంచ ఆరోగ్య సంస్థ 
ఆవిష్కరణ కేంద్రం సారథి లూయీస్ అగర్స్నాప్ ప్రారంభించారు.
ఆరోగ్యరక్షణ పారిశ్రామిక రంగం అవసరాలను తీర్చేందుకు చేపట్టిన ప్రధాన కార్యక్రమంగా దీన్ని పరిగణించవచ్చు.
రెయిల్ టెల్, ఎ.ఎం.టి.జెడ్. మధ్య కుదిరిన
చారిత్రాత్మక భాగస్వామ్యంలో భాగంగా ఈ కార్యక్రమం చేపట్టారు.
ఈ భాగస్వామ్యం పరిధిలో చేపట్టే కార్యక్రమాలన్నీ గ్రామీణ ప్రాంతాల్లోని ఆసుపత్రులను అధునాతన ఆరోగ్య రక్షణ సదుపాయాలతో బలోపేతం చేసేందుకు దోహదపడతాయి. తద్వారా,
ఆరోగ్య రక్షణ అందరికీ అందుబాటులోకి తేవాలన్న లక్ష్యం
వాస్తవరూపం దాల్చుతుంది.
ఆరోగ్య రంగాన్ని డిజిటల్ రూపంలో పరివర్తన చెందించే గొప్ప చర్య:
శ్రీ పునీత్ చావ్లా, చైర్మన్, మేనేజింగ్ డైరెక్టర్ , రైల్ టెల్
గ్రామీణ ప్రాంతాల్లోని ఆసుపత్రులను అధునాతన
డిజిటల్ సాంకేతిక పరిజ్ఞానంతో బలోపేతం చేసేందుకు
ఈ భాగస్వామ్యం దోహదపడుతుంది
: డాక్టర్ జితేంద్ర శర్మ, ఎం.డి. మరియు సి.ఇ.ఒ. – ఎ.ఎం.టి.జెడ్.
వైద్య ఉపకరణాల తయారీలో ప్రపంచంలోనే తొలి సమీకృత ఉత్పాదన కేంద్రంగా చెప్పదగిన విశాఖపట్నంలోని ఆంధ్రప్రదేశ్ మెడ్ టెక్ జోన్  ఆవరణలో అధునాతన పరిజ్ఞానంతో కూడిన “హెల్త్ క్లౌడ్” సదుపాయాన్ని ఏర్పాటు చేశారు. రైల్వే మంత్రిత్వ శాఖ పరిధిలోని కేంద్ర ప్రభుత్వ రంగ సంస్థ అయిన భారతీయ రైల్ టెల్ కార్పొరేషన్ ఈ వ్యవస్థను ఏర్పాటు చేసింది. ఆరోగ్య రక్షణ రంగానికి సేవలందించే సమున్నత లక్ష్యంతో ఈ హెల్త్ క్లౌడ్ వ్యవస్థకు రైల్ టెల్ రూపకల్పన చేసింది. ఆరోగ్య రంగానికి ప్రత్యేకమైన, సిసలైన అవసరాలను తీర్చే “సమాచార కేంద్రం ”గా ఇది పనిచేస్తుంది. రెయిల్ టెల్ కార్పొరేషన్, ఎ.ఎం.టి.జెడ్. మధ్య కుదిరిన చారిత్రాత్మక ఒప్పందంలో భాగంగా ఇది ఏర్పాటైంది. అధునాతనమైన, డిజిటల్ పరిజ్ఞానంతో కూడిన ఎలక్ట్రానిక్ మెడికల్ రికార్డ్ అలయెన్స్ ,రేడియాలజీ ఇమేజింగ్ సేవలు, హెల్త్ డిజిటల్ డాటా విశ్వసనీయ సేవలు వంటి సదుపాయాల రూపకల్పనే ధ్యేయంగా ఈ భాగస్వామ్యం కుదుర్చుకున్నారు.
వైద్య ఉపకరణాలు, వైద్యప్రక్రియ, ఆరోగ్య సేవలతో సంబంధం ఉన్నవివిధ రకాల ఐ.పి. వ్యవస్థలను, వినియోగ పద్ధతులను సమీకృతం చేయడానికి కూడా ఇది దోహదపడుతుంది. ఈ భాగస్వామ్యం పరిధిలో చేపట్టే కార్యక్రమాలన్నీ గ్రామీణ ప్రాంతాల్లోని ఆసుపత్రులను అధునాతన డిజిటల్ ఆరోగ్య రక్షణా సదుపాయాలతో బలోపేతం చేస్తాయి. తద్వారా, అందరికీ ఆరోగ్య రక్షణ అందించాలన్న లక్ష్యాన్ని సాకారం చేయడానికి వీలవుతుంది.
కేంద్ర ప్రభుత్వం అధీనంలో ఉన్న ప్రభుత్వ రంగ సంస్థల్లో ఒక మినీరత్న కంపెనీగా రైల్ టెల్ కార్పొరేషన్ పేరుగాంచింది. ప్రముఖ టెలికాం, ఐ.సి.టి. సేవల సరఫరా సంస్థగా రైల్ టెల్.కు పేరుప్రఖ్యాతలున్నాయి. తటస్థ టెలికాం మౌలిక సదుపాయ సేవలు అందించే భారీ సంస్థల్లో ఒకటిగా రైల్ టెల్ ఆవిర్భవించింది; ఇక ఎ.ఎం.టి.జెడ్. అనేది,. ఆంధ్రప్రదేశ్ రాష్ట్రంలోని విశాఖపట్నంలో ఏర్పాటైన పారిశ్రామిక పార్కుగా పేరుగాంచింది. ఎలక్ట్రానిక్, విద్యుత్, ఎలెక్ట్రో మెడికల్, రేడియోలాజికల్, బయోమెటీరియల్ వైద్య పరికరాలను తయారు చేసే ఏకైక పారిశ్రామిక పార్కుగా ఎ.ఎం.టి.జెడ్. ప్రసిద్ధి చెందింది. దీనికి తోడు ఉమ్మడి వైజ్ఞానిక సదుపాయాలైన పరిశోధన, అభివృద్ధి సంస్థలు, ప్రయోగాత్మక పరిశోధనాగారాలు కూడా కలిగి ఉండటం ఎ.ఎం.టి.జెడ్. ప్రత్యేకత. విలక్షణమైన వైద్య ఉపకరణాలను తయారు చేసేందుకు అవసరమైన ప్రత్యేక సదుపాయాలు ఈ సంస్థలోనే ఉన్నాయి. అందుకే, సమీకృత వైద్య ఉపకరణాల తయారీకి ప్రపంచంలోనే తొలి సంస్థగా ఇది రూపుదాల్చింది. స్టార్టప్ కంపెనీలకు ఇంక్యుబేషన్ కేంద్రంగా కూడా ఇది సేవలందింస్తోంది.
ఎం.ఎం.టి.జెడ్. ఆవరణలోని రైల్ టెల్ “హెల్త్ క్లౌడ్” సదుపాయాన్ని జెనీవాకు చెందిన ప్రపంచ ఆరోగ్య సంస్థ  ఆవిష్కరణ కేంద్రం సారథి లూయీస్ అంగర్స్నాప్ ప్రారంభించారు. ఎ.ఎం.టి.జెడ్. మేనేజింగ్ డైరెక్టర్, ముఖ్య కార్యనిర్వహణాధికారి  డాక్టర్ జితేంద్ర శర్మ, రైల్ టెల్ ఎగ్జిక్యూటివ్ డైరెక్టర్  మనోహర్ రాజా, భారతీయ వైద్య ఉపకరణాల తయారీదార్ల సంఘం  ఫోరమ్ కోఆర్టినేటర్ రాజీవ్ నాథ్ తదితరుల సమక్షంలో ఈ ప్రారంభోత్సవం జరిగింది. ఆరోగ్య సమాచారానికి సంబంధించిన గోప్యత, భద్రత, సార్వభౌమత్వ ప్రతిపత్తికి సంబంధించిన సమస్యలన్నింటినీ ఈ హెల్త్ క్లౌడ్ వ్యవస్థ పూర్తిగా పరిష్కరిస్తుంది. ఆయుష్మాన్ భారత్ డిజిటల్ పథకం  వ్యవస్థకు అనుగుణంగా ఇది పనిచేతుంది.
సంచార కంటెయినర్ ఆసుపత్రికి సంబంధించి టెలికన్సల్టేషన్ పరిష్కారాలకు తగిన సాంకేతిక పరిజ్ఞాన మద్దతును రైల్ టెల్ సంస్థ అందించింది. ఈ మొబైల్ కంటెయినర్ ఆసుపత్రిని,. మారు మూల ప్రాంతాల్లో కూడా పనిచేయించగలిగే రీతిలో అవసరమైన సదుపాయాలతో ఎ.ఎం.టి.జెడ్. నిర్మించింది. చక్రాలపై నడిపిస్తూ ఈ పనిచేయించగలిగేలా ఈ ఆసుపత్రిని రూపొందించారు. మొబైల్ యాప్ ద్వారా డిజిటల్ చెల్లింపు సదుపాయంతో మందులు అందించే హెల్త్ ఎ.టి.ఎం. సౌకర్యాన్ని కూడా ఇందులో కల్పించారు.
ఎలక్ట్రానిక్ మెడికల్ రికార్డ్ అలయెన్స్ క్లౌడ్, అనుసంధాన మద్దతను రైల్ టెల్ సంస్థ అందిస్తోంది. ప్రతి ఒక్కరినీ డిజిటల్ ఆరోగ్య వ్యవస్థ పరిధిలోకి తెచ్చే ఆసుపత్రి సమాచార వ్యవస్థ  అనే కన్సార్షియం ఏర్పాటుకు ఇది దోహదపడుతుంది.
హెల్త్ డిజిటల్ డాటా విశ్వసనీయ సేవలు, ఆరోగ్య సమాచారం వంటివి, ఆయుష్మాన్ భారత్ డిజిటల్ పథకం వ్యవస్థకు అనుగుణంగా తయారు కావాలన్నదే ఈ కన్సార్షియం లక్ష్యం.
ఆరోగ్య రంగంలో డిజిటల్ సాంకేతిక పరిజ్ఞానాల పరిధిలోకి కొన్ని ఉమ్మడి ప్రయోజనాలను చేర్చవచ్చు. వైద్య పరిజ్ఞాన వనరుల శోధన, వైద్య చికిత్స ఏర్పాటు, ఆరోగ్య రక్షణ నాణ్యతా పర్యవేక్షణ, అంటువ్యాధుల వ్యాప్తి పర్యవేక్షణ, మ్యాపింగ్, మందులు, వ్యాక్సీన్లు, వైద్య పరికరాలు, మెషీన్లు, అనుబంధ ఉపకరణాల సరఫరాపై పర్యవేక్షణ వంటివి ఈ ప్రయోజనాల కిందకే వస్తాయి.
రైల్ టెల్ సి.ఎం.డి. పునీత్ చావ్లా ప్రకటన.. “రైల్.టెల్ కు సంబంధించిన టెలికాం, ఐ.సి.టి. నైపుణ్యం, ఎ.ఎం.టి.జెడ్.లోని పటిష్టమైన ఆరోగ్య సామర్థ్యాలతో కలసినపుడు సామాన్య ప్రజలందరికీ అత్యున్నత స్థాయి సమాచార, సాంకేతిక పరిజ్ఞాన సేవలందించడానికి వీలవుతుంది. బలవత్తరమైన డిజిటల్ ఇండియా ఏర్పాటుకోసం స్వదేశీ పరిజ్ఞానంతో కూడిన సాంకేతిక పరిజ్ఞానాలను నిర్మించేందుకే ఉభయ సంస్థలూ భాగస్వామ్యం కుదుర్చుకున్నాయి. ఆరోగ్య రంగాన్ని డిజిటల్ పరిజ్ఞానంతో పరివర్తన చెందించడంలో ఈ కొత్త కార్యక్రమం గొప్ప ముందడుగు అవుతుంది”.
ఎ.ఎం.టి.జెడ్. సంస్థ ఎం.డి., సి.ఇ.ఒ. డాక్టర్ జితేంద్ర శర్మ ప్రకటన “ఆరోగ్య సమాచారం కోసమే ప్రత్యేకంగా ఒక సమాచార కేంద్రం ఏర్పాటుకు, విభిన్నమైన సేవలను సృష్టికి వీలు కలిగిస్తోంది. దీనితో గ్రామీణ ప్రాంతాల్లోని చిచిన్న ఆసుపత్రులను అధునాతనమైన డిజిటల్ ఆరోగ్య రక్షణ సామర్థ్యాలతో బలోపేతం చేసేందుకు అవకాశం ఏర్పడుతుంది. భారతదేశంలో వైద్య సాంకేతిక పరిజ్ఞానాల అభివృద్ధికి సంబంధించిన సమాచార యోగ్యమైన కార్యక్రమాలకు సంబంధించి రైల్ టెల్ సంస్థతో భాగస్వామ్యం కుదరడం ఎ.ఎం.టి.జెడ్.కు ఎంతో సంతోషదాయకం. వైద్య సాంకేతిక పరిజ్ఞానాభివృద్ధిలో, ఉత్పాదనలో భారతదేశం ప్రపంచ కేంద్రంగా రూపొందడానికి ఇది దోహదపడుతుంది.”
రైల్ టెల్ సంస్థ గురించి:
రైల్వే మంత్రిత్వ శాఖ పరిధిలోని రైల్ టెల్ సంస్థ, "మినీ రత్న" గా పేర్కొనదగిన ప్రభుత్వ రంగ సంస్థ. తటస్థ టెలికాం మౌలిక సదుపాయాలను అందించే దేశంలోని భారీ సంస్థల్లో ఒకటిగా రైల్ టెల్ కార్పొరేషన్ పేరుగాంచింది. దేశంలోని అన్ని నగరాలు, పట్టణాలతో పాటు, గ్రామీణ ప్రాంతాలకు విస్తరించిన ఆప్టిక్ ఫైబర్ నెట్ వర్క్ రైల్ టెల్ సంస్థకు ఉంది. 61,000కుపైగా ఆర్.కె.ఎం. ఆప్టిక్ ఫైబర్ తో కూడిన విశ్వసనీయమైన నెట్వర్కుతో పాటుగా, కేంద్ర ఎలక్ట్రానిక్స్ ఇన్ఫర్మేషన్ టెక్నాలజీ మంత్రిత్వ శాఖ గుర్తింపు కలిగిన టైర్ త్రీ డాటా కేంద్రాలు కూడా రైల్ టెల్ అధీనంలో ఉన్నాయి. దేశవ్యాప్తంగా భారీ స్థాయి నెట్వర్క్ సహాయంతో రైల్ టెల్ సంస్థ, వివిధ రంగాల్లో సాంకేతిక పరిజ్ఞాన సమాజాన్ని ఏర్పాటు చేసేందుకు కృషి చేస్తోంది. భారత ప్రభుత్వంకోసం టెలికాం రంగంలో వివిధ రకాల పథకాలను, ప్రాజెక్టులను అమలుచేసేందుకు రైల్ టెల్ సంస్థను ఎంపిక చేశారు. వర్చువల్ ప్రైవేటు నెట్ వర్క్ కోసం మల్టీ ప్రొటోకాల్ లేబెల్ స్విచ్చింగ్ , టెలీ ప్రెజెన్స్, లీజ్డు లైన్, టవర్ కో లొకేషన్, డాటా సెంటర్ సేవలు వంటి అనేక రకాల సేవలను రైల్ టెల్ సంస్థ అందిస్తూ వస్తోంది. దేశంలోని రైల్వే స్టేషన్లలో పబ్లిక్ వై.ఫై సదుపాయాన్ని కల్పించడం ద్వారా రైల్వేస్టేషన్లను డిజిటల్ పరిజ్ఞాన కేంద్రాలుగా మార్చేందుకు కూడా రైల్ టెల్ సంస్థ కృషి చేస్తోంది. ఇప్పటికే 6,100కు పైగా రైల్వేస్టేషన్లలో రైల్ వైర్ ద్వారా వైఫై సదుపాయాన్ని రైల్ టెల్ సంస్థ కల్పించింది.